次韻羅修撰古風
作者：李綱
朝代：宋

paragraphs: 衡嶽臨清湘，欲往吾無航。
側身長太息，心逐鴈南翔。
洪河擘太華，欲往吾無馬。
何當御風游，揮手與世謝。
公家藏二圖，尤物伴閒暇。
那知造化工，寓此粉墨假。
一見慰我心，試使畫工寫。
崢嶸峻極姿，慘澹生筆下。
舊遊得窺尋，真賞寄持把。
輕雲出層峰，飛瀑落高罅。
川原藹林芿，山崦露臺榭。
幽討窮雙眸，駐立勞兩骻。
圖成掛虚堂，秋色忽改夏。
清風掃凉朝，明月炚深夜。
恍然疑斷取，無乃資幻化。
作詩聊謝公，更辱報章灑。
清新鄙元白，風流追屈賈。
氣象嶽爭雄，諷玩手忘捨。
觀圖更得詩，端如飽膾炙。
什襲藏篋中，光鋩照林野。